Reuse-ontploffing by raffinadery in Durban(Foto: Twitter) ’n Reuse-ontploffing is Vrydagoggend by die Engen-raffinadery in die suide van Durban aangemeld. Robert McKenzie, woordvoerder van die provinsiale nooddienste, sê ’n groot rookwolk kon vanoggend bo die raffinadery in Taraweg in Wentworth gesien word. Die ontploffing wat net ná 07:00 plaasgevind het, kon glo so ver as die Durbanse middestad gevoel word. Daar word vermoed dat ’n tenkwa ontplof het. Volgens Garrith Jamieson, Rescue Care-woordvoerder, is sewe mense vir ligte tot matige beserings op die toneel behandel voordat hulle na hospitale in die stad vervoer is vir verdere mediese behandeling. McKenzie het gesê mense is vir rookinaseming behandel. ’n Brand het ook vanoggend by ’n woonstelblok naby die raffinadery uitgebreek. Dit was nie onmiddellik bekend of dit met die ontploffing verband hou nie. Niemand is in dié brand beseer nie en die vlamme is geblus. Die nooddienste is in dié stadium nog op die toneel by die raffinadery. (Foto: Verskaf) Structural explosion and fire at Engen refinery. #RefineryFire pic.twitter.com/bRf0RFiPfG — Arrive Alive (@_ArriveAlive) December 4, 2020